《药圃五咏 其四 川芎》
宋代·方一夔

芎苗高一丈，细花如申椒。不独服芎根，衣佩或采苗。

清芬袭肌服，岁久亦不消。所以湘浦客，洁修著高标。

我老苦多病，风寒首频摇。愿移一百本，溉根豁烦嚣。

虽无下女遗，乾叶插盈腰。逃泥贳旦暮，不学楚人谣。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。